捕蝗回奉化泊剡源有感
作者：戴栩
朝代：宋

paragraphs: 十月五日江信風，小舟摇兀蘆葦叢。
雲端初月吐復翳，時有鸛鶴鳴寒空。
梓莢離離掛石髮，松蘿矯矯垂羽幢。
徒步長歌者誰子，乍抑乍揚驚遠厖。
令人慘淡百感集，呼酒不飲心未降。
自從作吏涴泥滓，故書蛛網塵滿窗。
海田無雨種十一，是處奔走祈淵龍。
龍慵不報蝗四起，茹草啖葉無留蹤。
早擊暮遮夜秉火，遺子已復同蜩蛩。
吏無功德可銷變，勉力與爾爭長雄。
矮屋三間自寒暑，居無十日甘憧憧。
却憶萊堂應夢我，白雲正隔西南峰。
人生富貴亦何用，長年菽水勝萬鍾。
一丘一壑自不惡，我欲從之邴曼容。